Besluit om wapens te vernietig is onwettigArgieffoto: SAPD Die vernietiging van vuurwapens wat Woensdag in die Staatskoerant afgekondig is, is onwettig en ongeldig, het Tina Joemat-Pettersson, voorsitter van die parlementêre portefeuljekomitee oor polisie, Donderdag gewaarsku. Die kennisgewing in Woensdag se Staatskoerant is in die naam van die nasionale polisiekommissaris, genl. Khehla Sitole, uitgevaardig kragtens art. 136 (2) vam die Vuurwapenbeheerwet van 2000. Dit bepaal dat alle vuurwapens, vuurwapendele en ammunisie wat vrywillig aan die staat oorhandig is en tans deur die polisie bewaar word, vernietig moet word tensy die eienaars van die vuurwapens (waarvan daar ŉ lys is op die polisie se webblad, www.saps.gov.za) binne 21 dae geldige redes kan aanvoer waarom dit nie vernietig moet word nie. Donderdag in die parlement het Joemat-Pettersson aangevoer die afkondiging van die beoogde wapenvernietiging in die Staatskoerant was ongeldig omdat die parlement nie toestemming gegee het daarvoor nie, asook aangesien die polisie nog nie aan die vereistes voldoen het wat die Noord-Gautengse hooggeregshof gestel het voordat vuurwapens waarvan die lisensies verstryk het, aan die polisie oorhandig hoef te word nie. Parlementslede van die ANC, DA en EFF (die ander partye was afwesig) het Joemat-Pettersson se interpretasie gesteun. Dat Sitole die wapenvernietiging nietemin afgekondig het, het Donderdag tot ŉ hewige teregwysing in die portefeuljekomitee en ŉ gevolglik baie nederige verskoning deur die adjunkminister van polisie, Cassel Mathale, gelei. “Ons is baie ontevrede. Die indruk word gewek dat die portefeuljekomitee ondermyn word,” het sy aan ŉ ongemaklike Mathale, wat die komiteevergadering bygewoon het, gesê. Mathale het onderneem om vas te stel en verslag te lewer oor hoe die ongeldige kennisgewing in die Staatskoerant gepubliseer is. Genl. Khehla Sitole, nasionale polisiekommissaris, luister aandagtig na die polisieminister Bheki Cele. (Foto: :Phando Jikelo/African News Agency(ANA) Die komitee het opdrag gegee dat die vernietiging van vuurwapens nie mag plaasvind voor die polisie aan die Noord-Gautengse hooggeregshof kan bewys dat die strukturele en bestuurstekortkominge wat gelei het tot ŉ onlangse interdik oor ŉ verwante kwessie, oorkom is nie. Die interdik wat in Julie verlede jaar toegestaan is ná ŉ hofsaak tussen die vuurwapeneienaarsvereniging Gunowners SA aan die een kant en die minister van polisie én nasionale kommissaris van polisie aan die ander kant, bepaal het dat die polisie op niemand se wapen waarvan die lisensie verstryk het, beslag mag lê nie weens die onvermoë van die polisie om die proses te bestuur, asook tekortkominge in die elektroniese rekordstelsels van die polisie, is steeds geldig. Die portefeuljekomitee het dus bevind dat die polisie nie vuurwapens mag vernietig terwyl die interdik geldig is nie, en dat die polisie, ná die opheffing van die interdik, eers die parlement se instemming moet hê voordat enige vernietiging van vuurwapens mag plaasvind. Die Nasionale Vergadering en die Nasionale Raad van Provinsies het ook verlede maand weens verwante kommer oor die polisie se vermoëns geweier om in te stem tot ŉ voorgestelde amnestie waartydens vuurwapens ingehandig kon word sonder slegte gevolge vir die persoon in wie se besit dit is, solank dit nie in ŉ misdaad gebruik is nie.